P r e d k l a d a c i a   s p r á v a

Na pozvanie predsedu vlády Islandskej republiky Davida Oddssona sa  v dňoch 16. a 17. augusta 2004 mala uskutočniť prvá oficiálna návšteva predsedu vlády Slovenskej republiky Mikuláša Dzurindu v Islandskej republike. 

Materiál č. 15227/2004 „Návrh na uskutočnenie oficiálnej návštevy delegácie vlády Slovenskej republiky, vedenej predsedom vlády Slovenskej republiky Mikulášom Dzurindom, v Islandskej republike v dňoch 16. a 17. augusta 2004“, bol schválený vládou SR jej uznesením č. 686 zo 7. júla 2004.

Slovenská strana sa rozhodla v súvislosti so zdravotným stavom predsedu vlády Islandskej republiky, ktorý sa bude niekoľko týždňov zotavovať po chirurgickom zákroku a nebude môcť uskutočniť prijatia a rokovania v rámci oficiálnej návštevy predsedu vlády Slovenskej republiky, plánovanú zahraničnú cestu v danom termíne neuskutočniť. 

Minister zahraničných vecí SR predkladá na rokovanie vlády SR „Návrh na dodatočné zrušenie oficiálnej návštevy delegácie vlády Slovenskej republiky, vedenej predsedom vlády Slovenskej republiky Mikulášom Dzurindom, v Islandskej republike v dňoch 16. a 17. augusta 2004“. Návrh je predložený ex post v súvislosti s pôvodným termínom plánovanej oficiálnej návštevy a so skutočnosťou, že vláda SR nemala plánované rokovania v období medzi 14. 7. – 18. 8. 2004. 

SR notifikovala túto informáciu Ministerstvu zahraničných vecí Islandskej republiky prostredníctvom ZÚ SR v Oslo.